CELEX: 32017D2448
Language: el
Date: 2017-12-21 00:00:00
Title: Εκτελεστική απόφαση (ΕΕ) 2017/2448 της Επιτροπής, της 21ης Δεκεμβρίου 2017, για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένη σόγια 305423 × 40-3-2 (DP-3Ø5423-1 × MON-Ø4Ø32-6), σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου για τα γενετικώς τροποποιημένα τρόφιμα και ζωοτροφές [κοινοποιηθείσα υπό τον αριθμό C(2017) 9040] (Κείμενο που παρουσιάζει ενδιαφέρον για τον ΕΟΧ )

28.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/6
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2448 ΤΗΣ ΕΠΙΤΡΟΠΉΣ
   της 21ης Δεκεμβρίου 2017
   για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένη σόγια 305423 × 40-3-2 (DP-3Ø5423-1 × MON-Ø4Ø32-6), σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου για τα γενετικώς τροποποιημένα τρόφιμα και ζωοτροφές
   
      
         [κοινοποιηθείσα υπό τον αριθμό C(2017) 9040]
      
   
   (Τα κείμενα στη γαλλική και την ολλανδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 7 παράγραφος 3 και το άρθρο 19 παράγραφος 3,
   Εκτιμώντας τα ακόλουθα:
   
               (1)
            
            
               Στις 20 Σεπτεμβρίου 2007 η Pioneer Overseas Corporation υπέβαλε αίτηση για τη διάθεση στην αγορά τροφίμων, συστατικών τροφίμων και ζωοτροφών που περιέχουν, αποτελούνται ή παράγονται από σόγια 305423 × 40-3-2 («η αίτηση») στην αρμόδια εθνική αρχή των Κάτω Χωρών σύμφωνα με τα άρθρα 5 και 17 του κανονισμού (ΕΚ) αριθ. 1829/2003. Η αίτηση κάλυπτε επίσης τη διάθεση στην αγορά γενετικώς τροποποιημένης σόγιας 305423 × 40-3-2 σε προϊόντα που αποτελούνται απ' αυτή ή την περιέχουν και προορίζονται, όπως κάθε άλλη σόγια, για χρήσεις άλλες από τα τρόφιμα και τις ζωοτροφές, εξαιρουμένης της καλλιέργειας.
            
         
               (2)
            
            
               Σύμφωνα με το άρθρο 5 παράγραφος 5 και το άρθρο 17 παράγραφος 5 του κανονισμού (ΕΚ) αριθ. 1829/2003, η αίτηση περιλάμβανε πληροφορίες και συμπεράσματα της αξιολόγησης κινδύνου που διεξήχθη σύμφωνα με τις αρχές του παραρτήματος II της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου (2), καθώς και τα στοιχεία και τις πληροφορίες που απαιτούνται βάσει των παραρτημάτων III και IV της εν λόγω οδηγίας. Η αίτηση περιελάμβανε επίσης σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της εν λόγω οδηγίας.
            
         
               (3)
            
            
               Στις 18 Αυγούστου 2016 η Ευρωπαϊκή Αρχή για την Ασφάλεια των Τροφίμων («ΕFSΑ») εξέδωσε θετική γνώμη (3) σύμφωνα με τα άρθρα 6 και 18 του κανονισμού (ΕΚ) αριθ. 1829/2003. Η EFSA κατέληξε στο συμπέρασμα ότι η γενετικώς τροποποιημένη σόγια 305423 × 40-3-2, όπως περιγράφεται στην αίτηση, είναι εξίσου ασφαλής με τη μη γενετικώς τροποποιημένη σόγια σύγκρισης και άλλες μη γενετικώς τροποποιημένες ποικιλίες σόγιας όσον αφορά ενδεχόμενες επιδράσεις στην υγεία του ανθρώπου και των ζώων και στο περιβάλλον, στο πλαίσιο του αντικειμένου της αίτησης.
            
         
               (4)
            
            
               Η EFSA, στη γνώμη της, εξέτασε όλες τις συγκεκριμένες ερωτήσεις και ανησυχίες που διατύπωσαν τα κράτη μέλη στο πλαίσιο της διαβούλευσης με τις αρμόδιες εθνικές αρχές σύμφωνα με το άρθρο 6 παράγραφος 4 και το άρθρο 18 παράγραφος 4 του κανονισμού (ΕΚ) αριθ. 1829/2003.
            
         
               (5)
            
            
               Στη γνώμη της η EFSA κατέληξε επίσης στο συμπέρασμα ότι το σχέδιο παρακολούθησης των επιπτώσεων στο περιβάλλον, το οποίο συνίσταται σε γενικό σχέδιο εποπτείας, που υποβλήθηκε από τον αιτούντα, συνάδει με τις προβλεπόμενες χρήσεις των προϊόντων.
            
         
               (6)
            
            
               Επιπλέον, η EFSA συνέστησε να εφαρμοστεί σχέδιο παρακολούθησης μετά τη διάθεση στην αγορά, το οποίο θα δίνει έμφαση στη συλλογή δεδομένων σχετικά με την κατανάλωση όσον αφορά τον πληθυσμό της Ένωσης.
            
         
               (7)
            
            
               Με βάση τα ανωτέρω, θα πρέπει να χορηγηθεί έγκριση για τα προϊόντα που περιέχουν, αποτελούνται ή παράγονται από γενετικώς τροποποιημένη σόγια 305423 × 40-3-2.
            
         
               (8)
            
            
               Πρέπει να αποδίδεται αποκλειστικός αναγνωριστικός κωδικός σε κάθε γενετικώς τροποποιημένο οργανισμό (στο εξής «ΓΤΟ»), σύμφωνα με τον κανονισμό (ΕΚ) αριθ. 65/2004 της Επιτροπής (4).
            
         
               (9)
            
            
               Τρόφιμα, συστατικά τροφίμων και ζωοτροφές που περιέχουν, αποτελούνται ή παράγονται από σόγια 305423 × 40-3-2 θα πρέπει να επισημαίνονται σύμφωνα με τις απαιτήσεις του άρθρου 13 παράγραφος 1 και του άρθρου 25 παράγραφος 2 του κανονισμού (ΕΚ) αριθ. 1829/2003.
            
         
               (10)
            
            
               Με βάση τη γνώμη της EFSA, η οποία επιβεβαιώνει ότι η σύνθεση των σπόρων σόγιας 305423 × 40-3-2 και του παραγόμενου ελαίου σε λιπαρά οξέα έχει μεταβληθεί σε σχέση με τα συμβατικά αντίστοιχα προϊόντα, προκύπτει ότι είναι αναγκαία η τοποθέτηση ειδικής επισήμανσης σύμφωνα με το άρθρο 13 παράγραφος 2 στοιχείο α) και το άρθρο 25 παράγραφος 2 στοιχείο γ) του κανονισμού (ΕΚ) αριθ. 1829/2003.
            
         
               (11)
            
            
               Με βάση τη γνώμη της EFSA, φαίνεται ότι για τα προϊόντα που καλύπτονται από την παρούσα απόφαση δεν είναι αναγκαίες ειδικές απαιτήσεις επισήμανσης, πέρα από αυτές που προβλέπονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου (5). Ωστόσο, προκειμένου να εξασφαλιστεί ότι η χρήση των προϊόντων θα παραμείνει εντός των ορίων της έγκρισης που παρέχεται με την παρούσα απόφαση, η επισήμανση προϊόντων που περιέχουν τον ΓΤΟ ή αποτελούνται από τον ΓΤΟ για τον οποίο ζητείται έγκριση, εκτός των τροφίμων, θα πρέπει να συμπληρώνεται με σαφή ένδειξη ότι τα εν λόγω προϊόντα δεν πρέπει να χρησιμοποιούνται για σκοπούς καλλιέργειας.
            
         
               (12)
            
            
               Ο κάτοχος της έγκρισης θα πρέπει να υποβάλλει ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης των περιβαλλοντικών επιπτώσεων. Τα αποτελέσματα αυτά θα πρέπει να υποβάλλονται σύμφωνα με τις απαιτήσεις όσον αφορά τα τυποποιημένα έντυπα για την υποβολή των αποτελεσμάτων, οι οποίες ορίζονται στην απόφαση 2009/770/ΕΚ της Επιτροπής (6).
            
         
               (13)
            
            
               Η γνώμη της EFSA δεν δικαιολογεί την επιβολή ειδικών όρων για την προστασία ούτε ιδιαίτερων οικοσυστημάτων / του περιβάλλοντος ούτε ιδιαίτερων γεωγραφικών περιοχών, όπως προβλέπεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 στοιχείο ε) του κανονισμού (ΕΚ) αριθ. 1829/2003.
            
         
               (14)
            
            
               Ο κάτοχος έγκρισης θα πρέπει επίσης να υποβάλλει ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης μετά τη διάθεση στην αγορά.
            
         
               (15)
            
            
               Το σύνολο των πληροφοριών που αφορούν την έγκριση των προϊόντων θα πρέπει να καταχωριστεί στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στον κανονισμό (ΕΚ) αριθ. 1829/2003.
            
         
               (16)
            
            
               Η παρούσα απόφαση πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με το άρθρο 9 παράγραφος 1 και με το άρθρο 15 παράγραφος 2 στοιχείο γ) του κανονισμού (EΚ) αριθ. 1946/2003 του Ευρωπαϊκού Κοινοβουλίου και του Συμβουλίου (7).
            
         
               (17)
            
            
               Η μόνιμη επιτροπή φυτών, ζώων, τροφίμων και ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της. Η έκδοση της παρούσας εκτελεστικής πράξης κρίθηκε αναγκαία και ο πρόεδρος την υπέβαλε στην επιτροπή προσφυγών για περαιτέρω συζήτηση. Η επιτροπή προσφυγών δεν εξέδωσε γνώμη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Γενετικώς τροποποιημένος οργανισμός και αποκλειστικός αναγνωριστικός κωδικός
   Στη γενετικώς τροποποιημένη σόγια [Glycine max (L.) Merr.] 305423 × 40-3-2, όπως ορίζεται στο στοιχείο β) του παραρτήματος της παρούσας απόφασης, αποδίδεται ο αποκλειστικός αναγνωριστικός κωδικός DP-3Ø5423-1 × MON-Ø4Ø32-6, όπως προβλέπεται από τον κανονισμό (ΕΚ) αριθ. 65/2004.
   Άρθρο 2
   Έγκριση
   Για τους σκοπούς του άρθρου 4 παράγραφος 2 και του άρθρου 16 παράγραφος 2 του κανονισμού (ΕΚ) αριθ. 1829/2003 και σύμφωνα με τους όρους που προβλέπονται στην παρούσα απόφαση εγκρίνονται τα ακόλουθα προϊόντα:
   
               α)
            
            
               τρόφιμα και συστατικά τροφίμων που περιέχουν, αποτελούνται ή παράγονται από σόγια DP-3Ø5423-1 × MON-Ø4Ø32-6·
            
         
               β)
            
            
               ζωοτροφές που περιέχουν, αποτελούνται ή παράγονται από σόγια DP-3Ø5423-1 × MON-Ø4Ø32-6·
            
         
               γ)
            
            
               προϊόντα που περιέχουν ή αποτελούνται από σόγια DP-3Ø5423-1 × MON-Ø4Ø32-6 για κάθε άλλη χρήση εκτός από αυτές που προβλέπονται στα στοιχεία α) και β), εξαιρουμένης της καλλιέργειας.
            
         Άρθρο 3
   Επισήμανση
   1.   Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «σόγια».
   2.   Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 2 στοιχείο α) και στο άρθρο 25 παράγραφος 2 στοιχείο γ) του κανονισμού (ΕΚ) αριθ. 1829/2003, οι λέξεις «με αυξημένα μονοακόρεστα λιπαρά και μειωμένα πολυακόρεστα λιπαρά» πρέπει να εμφανίζονται μετά το όνομα του οργανισμού στην ετικέτα και, κατά περίπτωση, στα συνοδευτικά έγγραφα των προϊόντων.
   3.   Η φράση «δεν προορίζεται για καλλιέργεια» αναγράφεται στην επισήμανση του προϊόντος και στα έγγραφα που συνοδεύουν τα προϊόντα που περιέχουν ή αποτελούνται από σόγια DP-3Ø5423-1 × MON-Ø4Ø32-6, εξαιρουμένων των προϊόντων που αναφέρονται στο άρθρο 2 στοιχείο α).
   Άρθρο 4
   Σχέδιο παρακολούθησης των περιβαλλοντικών επιπτώσεων
   1.   Ο κάτοχος της έγκρισης εξασφαλίζει την κατάρτιση και την εφαρμογή του σχεδίου παρακολούθησης των περιβαλλοντικών επιπτώσεων, όπως ορίζεται στο στοιχείο η) του παραρτήματος.
   2.   Ο κάτοχος της έγκρισης υποβάλλει στην Επιτροπή ετήσιες εκθέσεις σχετικά με την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με την απόφαση 2009/770/ΕΚ.
   Άρθρο 5
   Παρακολούθηση μετά τη διάθεση στην αγορά, σύμφωνα με το άρθρο 6 παράγραφος 5 στοιχείο ε) του κανονισμού (ΕΚ) αριθ. 1829/2003
   1.   Ο κάτοχος έγκρισης εξασφαλίζει την κατάρτιση και την εφαρμογή του σχεδίου παρακολούθησης για το σογιέλαιο από σόγια DP-3Ø5423-1 × MON-Ø4Ø32-6 μετά τη διάθεση στην αγορά, όπως ορίζεται στο σημείο ζ) του παραρτήματος.
   2.   Ο κάτοχος έγκρισης υποβάλλει στην Επιτροπή ετήσιες εκθέσεις σχετικά με την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης μετά τη διάθεση στην αγορά για την περίοδο ισχύος της έγκρισης.
   Άρθρο 6
   Κοινοτικό μητρώο
   Οι πληροφορίες που παρατίθενται στο παράρτημα καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 του κανονισμού (ΕΚ) αριθ. 1829/2003.
   Άρθρο 7
   Κάτοχος της έγκρισης
   Ο κάτοχος της έγκρισης είναι η εταιρεία Pioneer Overseas Corporation, η οποία εκπροσωπεί την εταιρεία Pioneer Hi-Bred International, Inc., Ηνωμένες Πολιτείες της Αμερικής.
   Άρθρο 8
   Διάρκεια ισχύος
   Η παρούσα απόφαση εφαρμόζεται για περίοδο 10 ετών από την ημερομηνία κοινοποίησής της.
   Άρθρο 9
   Αποδέκτης
   Η παρούσα απόφαση απευθύνεται στην Pioneer Overseas Corporation, Avenue des Arts 44, 1040 Brussels – Βέλγιο.
   
      Βρυξέλλες, 21 Δεκεμβρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 18.10.2003, σ. 1.
   
      (2)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).
   
      (3)  Ειδική ομάδα ΓΤΟ της ΕFSA (ομάδα της ΕFSΑ για τους γενετικώς τροποποιημένους οργανισμούς), 2016. Scientific Opinion on an application by Pioneer (EFSA-GMO-NL-2007-47) for the placing on the market of the herbicide-tolerant, high-oleic acid, genetically modified soybean 305423 9 40-3-2 for food and feed uses, import and processing under Regulation (EC) No 1829/2003 (Επιστημονική γνώμη σχετικά με την αίτηση της Pioneer EFSA-GMO-NL-2007-47 για τη διάθεση στην αγορά γενετικώς τροποποιημένης σόγιας 305423 × 40-3-2 ανθεκτικής στα ζιζανιοκτόνα, με υψηλή περιεκτικότητα σε ελαϊκό οξύ, για χρήση σε τρόφιμα και ζωοτροφές, εισαγωγή και επεξεργασία βάσει του κανονισμού (ΕΚ) αριθ. 1829/2003). EFSA Journal 2016· 14(8):4566, 31 σ. doi:10.2903/j.efsa.2016.4566.
   
      (4)  Κανονισμός (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς (ΕΕ L 10 της 16.1.2004, σ. 5).
   
      (5)  Κανονισμός (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ (ΕΕ L 268 της 18.10.2003, σ. 24).
   
      (6)  Απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (ΕΕ L 275 της 21.10.2009, σ. 9).
   
      (7)  Κανονισμός (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τις διασυνοριακές διακινήσεις γενετικώς τροποποιημένων οργανισμών (ΕΕ L 287 της 5.11.2003, σ. 1).
   
      ΠΑΡΑΡΤΗΜΑ
      
                  α)
               
               
                  Αιτών και κάτοχος έγκρισης:
                  
                              Επωνυμία
                           
                           
                              :
                           
                           
                              Pioneer Overseas Corporation
                           
                        
                              Διεύθυνση
                           
                           
                              :
                           
                           
                              Avenue des Arts 44, 1040 Brussels — Βέλγιο
                           
                        Εξ ονόματος της Pioneer Hi-Bred International, Inc. — 7100 NW 62nd Avenue – P.O. Box 1014 – Johnston, IA 50131-1014 – Ηνωμένες Πολιτείες της Αμερικής.
               
            
                  β)
               
               
                  Ονομασία και χαρακτηριστικά των προϊόντων:
                  
                              1)
                           
                           
                              τρόφιμα και συστατικά τροφίμων που περιέχουν, αποτελούνται ή παράγονται από σόγια DP-3Ø5423-1 × MON-Ø4Ø32-6·
                           
                        
                              2)
                           
                           
                              ζωοτροφές που περιέχουν, αποτελούνται ή παράγονται από σόγια DP-3Ø5423-1 × MON-Ø4Ø32-6·
                           
                        
                              3)
                           
                           
                              προϊόντα που περιέχουν ή αποτελούνται από σόγια DP-3Ø5423-1 × MON-Ø4Ø32-6 για κάθε άλλη χρήση εκτός από αυτές που προβλέπονται στα σημεία 1 και 2, εξαιρουμένης της καλλιέργειας.
                           
                        Η γενετικώς τροποποιημένη σόγια DP-3Ø5423-1 × MON-Ø4Ø32-6, όπως περιγράφεται στην αίτηση, έχει μειωμένη έκφραση του ενζύμου σόγιας ω-6 δεσατουράση (αποκορεστάση), γεγονός που οδηγεί σε υψηλή περιεκτικότητα σε ελαϊκό οξύ και μειωμένη περιεκτικότητα σε λινελαϊκό οξύ, εκφράζει ένα βελτιστοποιημένο γονίδιο Glycine max-hra, το οποίο προσδίδει ανθεκτικότητα στα ζιζανιοκτόνα αναστολείς της ακετογαλακτικής συνθάσης, και εκφράζει την πρωτεΐνη CP4 EPSPS που προσδίδει αντοχή στα ζιζανιοκτόνα με βάση τη γλυφοσάτη.
               
            
                  γ)
               
               
                  Επισήμανση:
                  
                              1)
                           
                           
                              Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «σόγια».
                           
                        
                              2)
                           
                           
                              Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 2 στοιχείο α) και στο άρθρο 25 παράγραφος 2 στοιχείο γ) του κανονισμού (ΕΚ) αριθ. 1829/2003, η φράση «με αυξημένα μονοακόρεστα λιπαρά και μειωμένα πολυακόρεστα λιπαρά» αναγράφεται μετά το όνομα του οργανισμού στην ετικέτα και, κατά περίπτωση, στα συνοδευτικά έγγραφα των προϊόντων·
                           
                        
                              3)
                           
                           
                              Η φράση «δεν προορίζεται για καλλιέργεια» αναγράφεται στην επισήμανση και στα συνοδευτικά έγγραφα των προϊόντων που περιέχουν ή αποτελούνται από σόγια DP-3Ø5423-1 × MON-Ø4Ø32-6, εξαιρουμένων των προϊόντων που αναφέρονται στο άρθρο 2 στοιχείο α).
                           
                        
            
                  δ)
               
               
                  Μέθοδος ανίχνευσης:
                  
                              1)
                           
                           
                              Ειδικές για συγκεκριμένο συμβάν μέθοδοι που βασίζονται στην ποσοτική PCR πραγματικού χρόνου για τη σόγια DP-3Ø5423-1 και τη σόγια MON-Ø4Ø32-6· οι μέθοδοι ανίχνευσης επικυρώνονται με συμβάντα γενετικής τροποποίησης μονού γνωρίσματος και επαληθεύονται με χρήση γονιδιωματικού DNA που εξάγεται από σπόρους σόγιας DP-3Ø5423-1 × MON-Ø4Ø32-6·
                           
                        
                              2)
                           
                           
                              Επικυρωμένη από το Εργαστήριο Αναφοράς της Ευρωπαϊκής Ένωσης, που καθορίστηκε δυνάμει του κανονισμού (ΕΚ) αριθ. 1829/2003 και δημοσιευμένη στη διεύθυνση: http://gmo-crl.jrc.ec.europa.eu/statusofdossiers.aspx
                           
                        
                              3)
                           
                           
                              Υλικό αναφοράς: ERM-BF426 (για τη σόγια DP-3Ø5423-1) και ERM-BF410 (για τη σόγια MON-Ø4Ø32-6) που διατίθενται μέσω του Κοινού Κέντρου Ερευνών (ΚΚΕρ) της Ευρωπαϊκής Επιτροπής στη διεύθυνση https://ec.europa.eu/jrc/en/reference-materials/catalogue
                           
                        
            
                  ε)
               
               
                  Αποκλειστικός αναγνωριστικός κωδικός:
                  DP-3Ø5423-1 × MON-Ø4Ø32-6
               
            
                  στ)
               
               
                  Απαιτούμενες πληροφορίες σύμφωνα με το παράρτημα II του πρωτοκόλλου της Καρθαγένης για τη βιοασφάλεια που επισυνάπτεται στη σύμβαση για τη βιολογική ποικιλότητα:
                  [Οργανισμός ελέγχου της βιοασφάλειας, αριθ. εγγραφής: δημοσιεύεται στο κοινοτικό μητρώο γενετικώς τροποποιημένων τροφίμων και ζωοτροφών μετά την κοινοποίηση].
               
            
                  ζ)
               
               
                  Όροι ή περιορισμοί σχετικά με τη διάθεση στην αγορά, τη χρήση ή τον χειρισμό των προϊόντων:
                  
                     Παρακολούθηση μετά τη διάθεση στην αγορά, σύμφωνα με το άρθρο 6 παράγραφος 5 στοιχείο ε) του κανονισμού (ΕΚ) αριθ. 1829/2003
                  
                  
                              1)
                           
                           
                              Ο κάτοχος της έγκρισης συλλέγει τις ακόλουθες πληροφορίες:
                              
                                          i)
                                       
                                       
                                          Ποσότητες σογιέλαιου από σόγια DP-3Ø5423-1 × MON-Ø4Ø32-6 και σόγια DP-3Ø5423-1 × MON-Ø4Ø32-6 για την εκχύλιση ελαίου, που εισάγονται στην Ευρωπαϊκή Ένωση για διάθεση στην αγορά ως προϊόντα ή συστατικά προϊόντων διατροφής.
                                       
                                    
                                          ii)
                                       
                                       
                                          Σε περίπτωση εισαγωγής των προϊόντων που αναφέρονται στο σημείο i), τα αποτελέσματα των αναζητήσεων στη βάση δεδομένων FAOSTAT, η οποία περιέχει δεδομένα σχετικά με την ποσότητα φυτικών ελαίων που καταναλώνεται ανά κράτος μέλος, καθώς και τις μεταβολές στις ποσότητες μεταξύ των διαφόρων τύπων ελαίων που καταναλώνονται.
                                       
                                    
                        
                              2)
                           
                           
                              Ο κάτοχος της έγκρισης επανεξετάζει, με βάση τις πληροφορίες που συγκεντρώνονται και υποβάλλονται, τη διατροφική αξιολόγηση που διενεργήθηκε ως μέρος της εκτίμησης κινδύνου.
                           
                        
            
                  η)
               
               
                  Σχέδιο παρακολούθησης των περιβαλλοντικών επιπτώσεων:
                  Σχέδιο παρακολούθησης των περιβαλλοντικών επιπτώσεων σύμφωνα με το παράρτημα VII της οδηγίας 2001/18/ΕΚ.
                  [Σύνδεσμος: σχέδιο δημοσιευμένο στο κοινοτικό μητρώο γενετικώς τροποποιημένων τροφίμων και ζωοτροφών]
               
            
         Σημείωση: Οι σύνδεσμοι προς τα σχετικά έγγραφα ενδέχεται να χρειάζονται τροποποίηση με την πάροδο του χρόνου. Οι τροποποιήσεις αυτές θα γνωστοποιούνται στο κοινό μέσω της επικαιροποίησης του κοινοτικού μητρώου των γενετικώς τροποποιημένων τροφίμων και ζωοτροφών.